Opiskelijakunta OSAKO

Johdanto

ARVOT

Opiskelijalähtöisyys

Opiskelijakunnan toiminnan lähtökohta on palvella opiskelijoita, ajaa heidän etujaan korkeakoulussa ja kaupungissa sekä pitää huolta opiskelijoiden hyvinvoinnista.

Yhteisöllisyys

Yhteisöllisyyden edistäminen on yksi opiskelijakunnan tärkeimmistä tehtävistä. Opiskelijakunnassa kohdataan jokainen tasavertaisesti ja kaikki opiskelijat otetaan osaksi yhteisöä. Opiskelijakunnan toiminta on suunnattu ja saavutettavissa kaikille opiskelijoille.

Avoimuus

Opiskelijakunnan päätöksenteko ja viestintä on aktiivista ja avointa. Opiskelijakunta osallistaa jäseniään toimintaansa ja pyrkii varmistamaan sen, että opiskelijat ymmärtävät opiskelijakunnan toimintaa.

TAVOITE

Opiskelijakunta pystyy jatkossakin toteuttamaan perustehtäväänsä toimivana kokonaisuutena ja opiskelijakuntaan kuuluminen nähdään opiskelijoiden näkökulmasta tärkeänä yhteisöllisyyden kannalta.

TEHTÄVÄ

Oamkin opiskelijoiden aseman ja etujen valvominen ja edistäminen.

KÄRKIHANKKEET

Osakolaisuus  
Oamkilaisuus  
Opiskelijakuntatoiminnan kehittäminen

**OSAKOLAISUUS**

**NYKYINEN TILANNE**

OSAKOn jäseneksi liitytään lähinnä opiskelijakortin ja siihen kuuluvien opiskelijaetujen vuoksi. OSAKOn tapahtumat ovat myös merkittävä ja näkyvä osa opiskelijakunnan toimintaa opiskelijoiden näkökulmasta. Tuutoritoiminta on myös näkyvää, mutta sitä ei välttämättä yhdistetä osaksi opiskelijakunnan toimintaa.

Opiskelijatunnisteen muutoksen vuoksi opiskelijakortti on saatavissa myös maksutta, ja myös Oamkin opiskelijat ovat ottaneet maksuttomia opiskelijakortteja käyttöön enemmän kuin aiempina vuosina. Tämä vaikuttaa OSAKOn jäsenhankintaan ja mahdollisesti tulevaisuuden jäsenmäärään. OSAKOlla on toimintaan liittyviä oheistuotteita, mutta niiden merkitys osakolaisuuden ja talouden kannalta on tällä hetkellä vähäinen.

OSAKOn edunvalvontatyö on hyvällä pohjalla, mutta aktiivisuutta tarvitaan lisää. Edunvalvonta ei ole näkyvä osa opiskelijakunnan toimintaa.

Muutto Linnanmaan kampukselle paransi opiskelijakunnan fyysistä saavutettavuutta yhä useammalle opiskelijalle, mutta heikensi saavutettavuutta Kontinkankaan opiskelijoiden näkökulmasta.

**PYRKIMYS**

OSAKOn jäseneksi liitytään heti opintojen alussa, ja jäsenyys on opiskelijalle tarpeellinen opintojen loppuun asti. OSAKOn jäseneksi voi liittyä kerralla koko opiskeluajaksi, ja toimintaa voi tukea myös kannatusjäsenenä.

OSAKOn opiskelijakortilla saatavat opiskelijaedut ovat paikallisesti parhaat. Opiskelija hyötyy OSAKOn opiskelijakortista muutenkin kuin etujen osalta, ja opiskelijakortilla saatavia palveluita kehitetään jatkuvasti.

Opiskelijakunnan jäsenyydellä on merkitystä opiskelijalle muutenkin kuin opiskelijakortin osalta. Opiskelijakunnan jäsenilleen tarjoamat palvelut ja järjestämät tapahtumat ovat laadukkaita. Edunvalvontatyö on näkyvää ja tuo lisää arvoa jäsenyydelle. Opiskelijakunta kuuntelee jäsenistöään ja kehittää toimintaansa saadun palautteen perusteella.

OSAKOn jäsen pääsee opiskelijakunnan kautta vaikuttamaan ammattikorkeakoulun toimintaan. OSAKOn aktiivitoimintaan löytyy reilusti aktiivisia ja toiminnasta kiinnostuneita ihmisiä.

Opiskelijakunta on saavutettavissa myös Kontinkankaan kampuksella.

**STRATEGISET TAVOITTEET**

* OSAKOn toiminta nähdään erillisenä toimintana opiskelijajärjestöjen toiminnasta.
* Opiskelijakunnan tarjoamia palveluita sekä tapahtumia kehitetään ja lisätään mahdollisuuksien mukaan.
* Luodaan strategiset tavoitteet jäsenmäärän lisäämiseksi ja seurataan tavoitteen toteutumista.
* Tutkitaan mahdollisuutta monivuotisen jäsenyyden sekä kannatusjäsenyyden käyttöönottamiseen. Lisäksi selvitetään mahdollisuutta avoimen ammattikorkeakoulun opiskelijoiden opiskelijakuntajäsenyyteen.

**OAMKILAISUUS**

**NYKYINEN TILANNE**

Oamkilaisiksi mielletään opiskelijat, korkeakoulun henkilöstö ja toiminnassa mukana olevat alumnit.

Opiskelijoita otetaan vaihtelevasti mukaan erilaisiin työryhmiin, mutta hallintoon opiskelijaedustajaa ei ole otettu. Oamkin ja opiskelijakunnan välisessä yhteistyössä opiskelijakunta joutuu olemaan aktiivisempi toimija. Opiskelijakuntaa ei oteta aktiivisesti mukaan keskusteluihin eikä opiskelijakunnalle aina ennakkoon viestitä Oamkin opiskelijoita koskevista päätöksistä.

Opiskelijat eivät tunnu olevan kiinnostuneita korkeakoulun sisäisestä päätöksenteosta tai esimerkiksi tutkinto-ohjelmatiimitoiminnasta. Etäopiskeluun siirtyminen on heikentänyt opiskelijoiden kiinnittymistä korkeakouluyhteisöön, mikä puolestaan on vähentänyt entisestään halukkuutta osallistua korkeakoulun toimintaan.

Opiskelijakulttuuri on näkyvä osa korkeakouluyhteisöä. Opiskelijat näkyvät vahvasti Oamkin viestinnässä sekä tapahtumissa. Opiskelijalähtöisyys ei kuitenkaan tunnu olevan Oamkin toiminnan ensisijainen lähtökohta.

OSAKOlla on suuri rooli kansainvälisten ja suomalaisten opiskelijoiden yhteen tuomisessa. Opiskelijakunnassa kv-tuutoritoiminta on yleisin tapa kotikansainvälistymiselle.

OSAKO järjestää yhteisiä tapahtumia Oamkin kanssa, mutta myös Oulun yliopisto ja Oulun yliopiston ylioppilaskunta ovat erityisesti yhteiskampuksen vuoksi tärkeitä yhteistyökumppaneita.

**PYRKIMYS**

Opiskelijat, ammattikorkeakoulun henkilökunta ja Oulun korkeakoulukonsernin johto muodostavat keskustelevan ja avoimen korkeakouluyhteisön. Kaikkien kolmen kampuksen opiskelijat ja henkilökunta kokevat olevansa osa samaa korkeakouluyhteisöä.

Oamk on arvostettu oppilaitos ja sinne halutaan opiskelemaan. Oamk kannustaa opiskelijoita liittymään opiskelijakunnan jäseneksi. Vahva ja näkyvä opiskelijakunta antaa oamkilaisuudelle vastavuoroisesti lisäarvoa.

Opiskelijakuntaa ja opiskelijoita konsultoidaan ja heidän mielipiteitään kuunnellaan silloin, kun tehdään opiskelijoita koskevia päätöksiä. Opiskelijakuntaa tiedotetaan hyvissä ajoin tehdyistä päätöksistä.

Opiskelijoita kiinnostaa korkeakoulun päätöksenteko ja siihen osallistuminen. Korkeakoulu mahdollistaa tämän ja tekee siitä helppoa ja houkuttelevaa.

Oamkilla on koko yhteisön yhteisiä tapahtumia, jotka ovat laadukkaita ja kaikkien tavoitettavissa. Opiskelijat ja opiskelijakunta pystyvät hyödyntämään uusia kampusalueita myös opetuksen ulkopuolella.

Oamk tekee yhteistyötä Oulun yliopiston kanssa ja mahdollistaa amk-opiskelijoille laajemman kurssitarjonnan.

**STRATEGISET TAVOITTEET**

* OSAKO ja Oamk vahvistavat toistensa brändiä yhteisön sisällä ja tekevät toisiaan tunnetuksi ulkopuolisille.
* Opiskelijoiden ja henkilökunnan yhteisiä perinteitä ylläpidetään ja kehitetään.
* Monialaisuus ja kansainvälisyys ovat rakenteellisesti mahdollisia.
* Opiskelijoille on mahdollistettu osallistuminen päätöksentekoon sen kaikilla tasoilla.
* Opiskelijat pystyvät kulkemaan vapaasti kampuksilla ja hyödyntämään niiden palveluita.
* Kampusalueet tarjoavat opiskelun lisäksi mahdollisuuden monipuoliseen vapaa-ajan viettoon sekä opiskelijajärjestöjen toimintaan.

**OPISKELIJAKUNTATOIMINNAN KEHITTÄMINEN**

**NYKYINEN TILANNE**

Opiskelijakunnan tehtävät ovat lisääntyneet viime vuosien aikana. Esimerkiksi YTHS-uudistuksesta viestiminen ja siihen perehtyminen on ollut pääasiassa opiskelijakunnan vastuulla. Lisäksi opiskelijakuntaa on osallistettu erilaisiin ammattikorkeakoulun projekteihin ja hankkeisiin.

Opiskelijakunnan päätoiminen hallitus ja henkilöstö ovat taanneet toiminnalle vakiintuneet toimintatavat ja jatkuvuuden. Uudet toimijat perehdytetään toimintaan vakiintuneiden käytäntöjen mukaan. OSAKOn alumneja ja heidän osaamista ei hyödynnetä toiminnassa järjestelmällisesti.

Vain pieni osa OSAKOn jäsenistä on kiinnostunut aktiivitoiminnasta, kuten hallituksessa tai edustajistossa toimimisesta. Aktiivitoiminnasta myönnetään opintopisteitä, mutta muuta palkitsemisjärjestelmää ei ole. Tuutoritoimintaan mukaan lähteminen on edelleen houkuttelevaa opiskelijoiden keskuudessa.

Hallituksen muodostaminen on ollut aiempina vuosina haastavaa, mutta vuoden 2020 aikana hallitukseen oli enemmän hakijoita kuin aiemmin, jolloin myös hallituksen kokoa saatiin kasvatettua. Vuosittain hallituksen jäsenten aktiivisuus on ollut vaihtelevaa.

Työn kuormittavuus opiskelijakunnassa voi olla suuri. Henkilöstön määrän kasvattaminen olisi tarpeellista, mutta se vaatii lisää resursseja. Henkilöstön ja hallituksen kouluttautuminen omalla vastuualueella on mahdollistettu esimerkiksi SAMOKin koulutusten kautta.

**PYRKIMYS**

Opiskelijakunnan toiminta vastaa sen lakisääteistä tehtävää ja toimintaa ohjaa vuodelle laadittu toimintasuunnitelma. Mikäli ammattikorkeakoulun toimesta opiskelijakunnan tehtävät lisääntyvät, myös rahoitusta lisätään.

Opiskelijakunnan edustajistoon ja hallitukseen on riittävästi aktiivisia ja motivoituneita hakijoita. Aktiivitoiminnasta saatava kokemus ja osaaminen nähdään hyödyllisenä esimerkiksi työllistymisen ja ammatillisen kasvun kannalta. Opiskelijakunnalla on resursseja palkita toimijoitaan rohkeasta, motivoituneesta ja pitkäjänteisestä työstä.

Vastuualueet ja niiden tuoma työmäärä jakaantuu hallituksen jäsenten kesken tasaisesti. Opiskelijakunta on hyvinvoiva työyhteisö henkilöstölle ja hallitukselle. Uusien toimijoiden perehdyttämisessä hyödynnetään myös OSAKOn alumneja.

Henkilöstön kouluttautumiseen kannustetaan sekä siihen on varattu resursseja.

**STRATEGISET TAVOITTEET**

* Aktiivitoimintaan mukaan lähteminen nähdään houkuttelevana ja toimintaan löytyy innokkaita tekijöitä.
* Opiskelijakunnan hallituksessa täysipäiväisesti toimiminen on rakenteellisesti mahdollista.
* Työyhteisön jaksamisesta ja osaamisesta huolehditaan suunnitelmallisesti.
* Toimijoiden motivoimiseksi luodaan palkitsemisjärjestelmä.
* Hallitukselle ja työntekijöille varataan resursseja OSAKOn ja sen toimijoiden osaamisen kehittämiseen.
* Alumnitapaamiset ja yhteydenpito ovat suunniteltua ja vakiintunutta.
* OSAKO perustaa työryhmiä osallistaakseen jäseniä esimerkiksi tapahtumien suunnitteluun.
* Sidosryhmiin ja mediaan pidetään suunnitelmallisesti yhteyttä.
* Yhteistyötä koulutusalajärjestöjen sekä Oulun yliopiston ylioppilaskunnan kanssa kehitetään.
* Resursseja edunvalvonnan asiantuntijan palkkaamiseen kartoitetaan.